b'\n_START_ARTICLE_\nZhang Miman\n_START_PARAGRAPH_\nZhang Miman (ka Chang Mee-mann, hiina \xe5\xbc\xa0\xe5\xbc\xa5\xe6\x9b\xbc; s\xc3\xbcndinud 17. aprillil 1936 Nanjing Shis) on hiina paleoiht\xc3\xbcoloog ja evolutsioonibioloog._NEWLINE_Zhang Miman t\xc3\xb6\xc3\xb6tab uurimisprofessorina Pekingis asuvas Hiina TA Selgroogsete Paleontoloogia ja Paleoantropoloogia Instituudis. Tema teadust\xc3\xb6\xc3\xb6 h\xc3\xb5lmab selliseid uurimisvaldkondi nagu taksonoomia, f\xc3\xbclogenees, zoogeograafia, paleo\xc3\xb6koloogia, biostratigraafia ja paleoiht\xc3\xbcoloogia.\n_START_SECTION_\nKarj\xc3\xa4\xc3\xa4r\n_START_PARAGRAPH_\nZhang Miman l\xc3\xb5petas 1960. aastal Moskva Riikliku \xc3\x9clikooli geoloogiateaduskonna. Doktorikraadi kaitses ta aastal 1982 Stockholmi \xc3\x9clikoolis._NEWLINE_Sellest ajast alates t\xc3\xb6\xc3\xb6tab Zhang Hiinas selgroogsete paleontoloogia ja paleoantropoloogia instituudis, ajavahemikus 1983\xe2\x80\x931991 oli ta instituudi direktor._NEWLINE_Ta oli aastatel 1992\xe2\x80\x931996 Rahvusvahelise Paleontoloogia Assotsiatsiooni president.\n_START_SECTION_\nTeadus\n_START_PARAGRAPH_\nZhangi tuntumad teadussaavutused on seotud \xc3\xbcrgsete luukalade uurimisega, t\xc3\xa4psemalt on ta andnud panuse sagaruimsete (Sarcopterygii) peapoolse osa anatoomia (cranial anatomy) uurimisse. Sagaruimsete fossiile (sealhulgas \xc3\xbcrgseid tetrapoode) on leitud Edela-Hiinas Yunnani provintsis varase Devoni kivimitest. Seal leitud kivististest on tuntumad kopskala Diabolepis (elas 400 miljonit aastat tagasi) ja Coelacanthimorpha alamklassi liigituv liik Youngolepis, mis avastati 1981. aastal ja fossiili vanuseks on hinnatud 407\xe2\x80\x93416 miljonit aastat. Zhangi uuringud on t\xc3\xa4iendanud meie arusaamu selgroogsete varasemast evolutsioonist ning tetrapoodide p\xc3\xa4ritolu kohta._NEWLINE_Zhang juhib t\xc3\xb6\xc3\xb6gruppi, kes uurib fossiilseid karpkalalisi Hiinas. Eelk\xc3\xb5ige on uurimisr\xc3\xbchm keskendunud kahe perekonna kivististele: Cyprinidae (karplased) ja Catostomidae._NEWLINE_Hiina fossiilsed Catostomidae kivistised, mis on enamasti Eotseenist p\xc3\xa4rit t\xc3\xa4naseks v\xc3\xa4ljasurnud karpkalaliste perekonna Amyzon eksemplarid, on v\xc3\xa4ga sarnased P\xc3\xb5hja-Ameerikas leitud Eotseeni-aegsete kivististega. Seevastu enamik Hiina fossiilseid karplasi on p\xc3\xa4rit Miotseenist ja Pliotseenist ning need sarnanevad sama vanade kivististega, mis on leitud Jaapani saarte loodeosast._NEWLINE_Viimase k\xc3\xbcmne aasta jooksul on Zhangi meeskond oma uurimist\xc3\xb6\xc3\xb6s kasutanud interdistsiplinaarset l\xc3\xa4henemist, keskendudes v\xc3\xb5rdleva morfoloogia, f\xc3\xbclogeneetilise anal\xc3\xbc\xc3\xbcsi ja molekulaarse s\xc3\xbcstemaatika meetoditele.'